प्रेस एसोसिएशन द्वारा सूचना की आज़ादी के तहत मांगी गई जानकारी में पता चला है कि थानों से चोरी होने वाली चीज़ों की क़ीमत लाखों डॉलर में है.सबसे अधिक प्रभावित ग्रेटर मानचेस्टर का पुलिस थाना रहा है जहां पुलिस की गश्त वाली कारें चोरी हो चुकी हैं.पिछले पाँच वर्षों में जो चीज़ें चोरी हुई हैं उनमें हथकड़ी, पुलिस यूनिफॉर्म, स्पीड गन, कुत्ते, दंगों में बचाव के लिए पहने जाने वाला ज़ेरे बख्तर और गश्त के लिए इस्तेमाल की जाने वाली कारें भी शामिल हैं.ब्रितानी पुलिस के मुख्य सहायक अधिकारी लिन पॉट्स का कहना है कि वो इन सभी मामलों को गंभीरता से ले रही है और सुरक्षा के उपाय किए जा रहे हैं.ब्रिटेन में सभी सुरक्षा बलों ने जो जानकारी मुहैय्या कराई है उसके अनुसार चोरी हुई चीज़ों में वारंटी कार्ड, पुलिस की बाइक्स, और मेडिकल का सामान भी शामिल है.इतना ही नहीं पुलिस थानों से चोरी होने वाली चीज़ों में फ्रिज़, सीसीटीवी फुटेज, टीवी, प्लास्टिक के पौधे और ऐसी ही कई चीज़ें शामिल हैं.एसेक्स पुलिस थाने से तो 20 डॉलर का एक पुतला चोरी हुआ जबकि वेस्ट मर्सिया थाने से टॉयलेट नैपकिन के 20 रोल ही चोरी कर लिए गए.सरकारी पैसे से चलने वाले संस्थानों में पारदर्शिता की वकालत करने वाली संस्था द टैक्सपेयर्स अलायंस का कहना है कि कई स्थानों पर लगता है कि सुरक्षा के साथ समझौता किया गया है.चोरी होने वाली चीज़ों की लिस्ट काफी लंबी है और इसमें सस्ती चीज़ें भी शामिल हैं मसलन दूध की बोतलें जिसकी कीमत मात्र पाँच पाउंड होंगी या फिर छोटे बर्तन जो एक पाउंड में मिलते हैं.हकनेल पुलिस थाने से तो तीन पाउंड का एक लंचबॉक्स तक चोरों ने नहीं छोड़ा है.